Hér má sjá Júlíus Jónsson forstjóra HS og Gunnar Sverrisson forstjóra ÍAV við undirritun samningsins . Íslenskir aðalverktakar og Hitaveita Suðurnesja hafa undirritað samning um borun á sjótökuholum á Reykjanesi . Í febrúar var efnt til útboðs um borun á tíu holum til töku á ferskvatnsblönduðum sjó til öflunar kælivatns vegna Reykjanesvirkjunar sem nú er í byggingu . Að afloknu útboði var ákveðið að ganga til samninga við ÍAV en tvö tilboð bárust í verkið frá Jarðborunum og ÍAV . Tilboð ÍAV reyndist hagstæðara og er 96% af kostnaðaráætlun . Gert er ráð fyrir að verkið hefjist í ágúst 2005 . Með samningi þessum er ÍAV að vinna að verkefni í jarðborunum í fyrsta sinn . Það er í takt við stefnu fyrirtækisins að sækja inn á nýjan markað og stuðla enn frekar að uppbyggingu fyrirtækisins og áframhaldandi vexti . Verkefni þetta fellur vel að kjarnastarfsemi fyrirtækisins og mun þekking starfsmanna nýtast vel í verkefni þessu .